## Rješenje Ustavnog suda Republike Hrvatske broj: U-I-220/2008 od 8. prosinca 2010.

### NN 142/2010 (17.12.2010.), Rješenje Ustavnog suda Republike Hrvatske broj: U-I-220/2008 od 8. prosinca 2010.

USTAVNI SUD REPUBLIKE HRVATSKE

3619

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Aldo Radolović, Duška Šarin, Miroslav Šeparović i Nevenka Šernhorst, rješavajući o prijedlogu za pokretanje postupka za ocjenu suglasnosti zakona s Ustavom, na sjednici održanoj 8. prosinca 2010. jednoglasno je donio

RJEŠENJE

I. Odbacuje se prijedlog za pokretanje postupka za ocjenu suglasnosti s Ustavom Zakona o izbornim jedinicama za izbor zastupnika u Zastupnički dom Hrvatskog državnog sabora (»Narodne novine« broj 116/99.).

II. Ovo rješenje objavit će se u »Narodnim novinama«.

Obrazloženje

1. Stranka hrvatskih branitelja iz Zagreba, koju zastupa Ozren Tatarac, odvjetnik iz Zagreba, podnijela je prijedlog za pokretanje postupka za ocjenu suglasnosti s Ustavom Zakona o izbornim jedinicama za izbor zastupnika u Zastupnički dom Hrvatskog državnog sabora (»Narodne novine« broj 116/99.).

Prijedlog nije obrazložen ustavnopravnim razlozima već tvrdnjom da je Zakon o izbornim jedinicama za izbor zastupnika u Zastupnički dom Hrvatskog državnog sabora suprotan Zakonu o izborima zastupnika u Hrvatski sabor.

1.1. U prijedlogu istodobno osporava i Zakon o izborima zastupnika u Hrvatski sabor (»Narodne novine« broj 116/99., 109/00., 53/03., 69/03. – pročišćeni tekst, 167/03., 44/06., 19/07. i 20/09. – vjerodost. tumač.) i Odluku o raspisivanju izbora za zastupnike u Hrvatski sabor klasa: 013-03/07-01/01, urbroj: 71-05-03/1-07-1 od 15. listopada 2007. godine. Ti se prijedlozi u Ustavnom sudu vode u posebnim ustavnosudskim postupcima (U-I-219/08 i U-II-221/08).

2. Prije raspravljanja o ovom prijedlogu sudac Ustavnog suda Antun Palarić izuzeo se od raspravljanja i glasovanja na temelju članka 27. stavka 6. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu Ustavni zakon).

Ustavni sud nije nadležan za odlučivanje.

3. Nadležnost Ustavnog suda utvrđena je člankom 128. Ustava Republike Hrvatske.

Članak 128. alineja 1. Ustava (u pročišćenom tekstu Ustava, »Narodne novine« broj 85/10., označen kao članak 129. alineja 1.) glasi:

»Članak 128.

Ustavni sud Republike Hrvatske:

– odlučuje o suglasnosti zakona s Ustavom,

(...)«

Člankom 55. stavkom 1. Ustavnog zakona propisano je:

»Članak 55.

Ustavni sud će ukinuti zakon ili pojedine njegove odredbe ako utvrdi da nije suglasan s Ustavom.

(...)«

Iz navedenih odredaba slijedi da Ustavni sud nije nadležan ocjenjivati međusobnu usklađenost zakona, odnosno propisa iste pravne snage.

Navedeno stajalište Ustavni sud je izrazio u više svojih rješenja (broj: U-I-1489/2001 i dr., »Narodne novine« broj 21/02.).

4. Člankom 32. Ustavnog zakona propisano je da će Ustavni sud rješenjem odbaciti prijedlog ako nije nadležan za odlučivanje.

Polazeći od utvrđenja i stajališta iznesenih u točki 1. obrazloženja ovog rješenja, Ustavni sud utvrđuje da nije nadležan za odlučivanje u predmetu predlagateljice u postupku apstraktne kontrole zakona s Ustavom.

Pojedini navodi koje u svom prijedlogu iznosi predlagateljica, međutim, potaknuli su Ustavni sud da, na temelju ovlasti praćenja ostvarivanja ustavnosti i zakonitosti, propisane člankom 128. alinejom 5. Ustava i člankom 104. Ustavnog zakona, uputi Hrvatskom saboru Izvješće o nejednakoj težini biračkog glasa u izbornim jedinicama određenima člancima 2. do 11. Zakona o izbornim jedinicama za izbor zastupnika u Zastupnički dom Hrvatskog državnog sabora.

5. Slijedom navedenog, na temelju članka 32. Ustavnog zakona riješeno je kao u izreci.

6. Objava ovog rješenja temelji se na članku 29. Ustavnog zakona.

Broj: U-I-220/2008
Zagreb, 8. prosinca 2010.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 142/2010-3619